b'\n_START_ARTICLE_\nEnheduanna\n_START_PARAGRAPH_\nEnheduanna (ca. 2285 \xe2\x80\x93 2250 f.Kr.), antatte datter av kong Sargon av Akkad, var en sumerisk/akkadisk yppersteprestinne og poet, og den f\xc3\xb8rste poeten i historien som vi kjenner ved navn. Enheduanna er kjent som forfatteren av 42 hymner som ble skrevet i kileskrift p\xc3\xa5 leirtavler for bortimot 4300 \xc3\xa5r siden, To av hennes kjent arbeider er hymner til gudinnen Inanna, \xc2\xabInannas herlighet\xc2\xbb og \xc2\xabIn-nin sa-gur-ra\xc2\xbb. Et tredje identifisert arbeid, \xc2\xabTempelhymnene\xc2\xbb, adresserer de hellige templer og deres guder og gudinner. _NEWLINE_Hymnene hun skrev om Inanna utgj\xc3\xb8r det tidligste portrett av en gudinne, og i hyllesten av hennes eget personlige forhold til Inanna, nedtegner Enheduanna den f\xc3\xb8rste opptegnelsen vi kjenner til av et individs bevissthet om sitt eget indre liv. I alle disse verkene tr\xc3\xa5r hun fram og taler i f\xc3\xb8rste person og deretter i tredje.\n_START_SECTION_\nBakgrunn\n_START_PARAGRAPH_\nSargon av Akkad, ogs\xc3\xa5 kalt for Sargon den store, var en semittisk hersker av Agade, det bibelske Akkad, som erobret Sumer og det mest av vestlige Asia. I sin regjeringstid, 2334 \xe2\x80\x93 2279 f.Kr., greide han \xc3\xa5 forene b\xc3\xa5de sydlige og nordlige Mesopotamia, under sitt styre og er den tredje hersker i historien vi kjenner til som dannet et imperium. For \xc3\xa5 kontrollere den oppr\xc3\xb8rske befolkningen i de sumeriske byene i syd utpekte Sargon sin datter Enheduanna til yppersteprestinne og \xc2\xabektefelle\xc2\xbb til m\xc3\xa5neguden Nanna-Suen. M\xc3\xa5neguden Nanna var den \xc3\xb8verste guddommen for byen Ur, en av de mest betydningsfulle byer i Sumer. _NEWLINE_Som innehaver av gammelt og aktet religi\xc3\xb8st embete som \xc3\xb8verste prestinne i over f\xc3\xb8rti \xc3\xa5r ut\xc3\xb8vet Enheduanna betydelig makt over sumererne. Den kombinerte rollen som prestinne og prinsesse kan ha satt presedens i sumerisk historie for de neste fem hundre \xc3\xa5r. Hun var \xc3\xb8yensynlig b\xc3\xa5de dyktig og hadde en personlighet, i henhold til forskeren William W. Hallo. Navnene p\xc3\xa5 yppersteprestinner er listet p\xc3\xa5 historiske opptegnelser p\xc3\xa5 samme m\xc3\xa5ter som konger og viser til en politisk og kulturell maktposisjon for kvinner, om ikke annet for kvinner av kongelig posisjon. I de neste fem \xc3\xa5rhundrene s\xc3\xb8rget prestinnene for kontinuitet i lederskapet.\n_START_SECTION_\nFunnet p\xc3\xa5 en leirtavle\n_START_PARAGRAPH_\nP\xc3\xa5 baksiden av en n\xc3\xa5 ber\xc3\xb8mt tavle \xe2\x80\x93 som ble funnet p\xc3\xa5 1920-tallet p\xc3\xa5 tempelomr\xc3\xa5det for Nanna i n\xc3\xa6rheten av bostedet til Urs yppersteprestinner \xe2\x80\x93 var det en inskripsjon som navnga Enheduanna som \xc2\xabhustru av Nanna, datter av Sargon\xc2\xbb, og tavlene var dediserte til Inanna. Slektskapet kan enten forst\xc3\xa5s i biologisk eller i symbolsk betydning. Om det er det f\xc3\xb8rste bevitner slektskapet at Sargon lyktes \xc3\xa5 utnevne medlemmer av sin egen familie til viktige stillinger. Enheduanna ble til slutt fjernet fra sin posisjon for en tid av lokale prester som viste at den \xc2\xabkongelige\xc2\xbb utnevnelse ikke var uten konflikter, men hennes egne personlige hymner viser hennes egen tilfredshet ved at hun ble gjeninnsatt til tidligere makt._NEWLINE_Enheduannas eksistens som en historisk person er anerkjent. Tavlen som er blitt satt sammen fra utgravninger i Ur har hennes bilde, og de skrevne opptegnelser gir inntrykk av at hun er datteren til kong Sargon av Akkad. Hennes mor var en sumerer fra sydlige Mesopotamia, kanskje en prestinne. Det er ogs\xc3\xa5 gitt antydninger om at hennes antatte far Sargon ogs\xc3\xa5 var s\xc3\xb8nn av en prestinne._NEWLINE_Bildet p\xc3\xa5 tavlen av Enheduanna st\xc3\xa5r hun som den andre personen av en rekke p\xc3\xa5 fire. Den f\xc3\xb8rste er en naken mannlig prest, fulgt av to mannlige ledsagere. Hun b\xc3\xa6rer en lang kjole og stor turban, en aga, som hun viser til i en hymne som \xc2\xabden sanne lue\xc2\xbb eller som symbolet p\xc3\xa5 hennes posisjon som yppersteprestinne for m\xc3\xa5neguden Nanna. De fire personene utf\xc3\xb8rer et rituelt offer nettopp til m\xc3\xa5neguden._NEWLINE_Selv om hennes offisielle tittel var yppersteprestinne til guden Nanna, knyttet til ham i et hellig bryllup, er hennes lidenskap gudinnen Inanna, datter av Nanna, som Enheduanna kom til \xc3\xa5 \xc3\xa6re over alle andre guder. Av hennes fem etterlatte verk er to av dem lange hymner til Inanna. Enheduanna ble rimeligvis anerkjent som en virtuell personifisering av Inanna, og p\xc3\xa5 denne m\xc3\xa5ten kunne det semitiske guden Ishtar bli forlikt, og ikke minst religi\xc3\xb8st og kulturelt smeltet sammen med sumeriske guden Inanna.\n_START_SECTION_\nVerdens f\xc3\xb8rste kjente poet\n_START_PARAGRAPH_\nI dag huskes Enheduanna f\xc3\xb8rst og fremst som en stor poet, faktisk som den f\xc3\xb8rste poet i historien vi kjenner ved navn. De 42 diktene hun skrev til templene spredde hennes tro og innflytelse. Hennes tre dikt til gudinnen Inanna definerte et nytt hierarki i gudeverden og hjalp Sargon ved \xc3\xa5 forene Inanna og Ishtar i den perioden mellom \xc3\xa5r 2334 \xe2\x80\x93 2154 f.Kr. hvor semitisk-talende akkadianere kontrollerte Mesopotamia._NEWLINE_I ca. 2350 f.Kr. skrev en dyktig poet som Enheduanna en syklus av hymner for Sumers templer, en poesitradisjon som tilsynelatende ender med hennes d\xc3\xb8d. Hun skrev ogs\xc3\xa5 en lidenskapelig b\xc3\xb8nn til gudinnen Inanna om \xc3\xa5 bli gjeninnsatt i hennes tempel som yppersteprestinne av m\xc3\xa5neguden i Ur, og om at alle hennes fiender som avsatte henne skal bli beseiret.'